2020. gada 28. aprīlī Noteikumi Nr. 242

Rīgā (prot. Nr. 28 47. §)

**Grozījums Ministru kabineta 2015. gada 10. marta noteikumos Nr. 126 "Tiešo maksājumu piešķiršanas kārtība lauksaimniekiem"**

Izdoti saskaņā ar

Lauksaimniecības un lauku attīstības

likuma 5. panta ceturto daļu

Izdarīt Ministru kabineta 2015. gada 10. marta noteikumos Nr. 126 "Tiešo maksājumu piešķiršanas kārtība lauksaimniekiem" (Latvijas Vēstnesis, 2015, 62., 87., 217. nr.; 2016, 59., 209. nr.; 2017, 62., 98. nr.; 2018, 23., 68. nr.; 2019, 79., 146. nr.; 2020, 56. nr.) grozījumu un papildināt noteikumus ar 257., 258. un 259. punktu šādā redakcijā:

"257. Šo noteikumu 13. punktā norādīto vienoto iesniegumu, 2020. gadā piesakoties uz šo noteikumu 2. punktā minēto atbalstu, lauksaimnieks iesniedz Lauku atbalsta dienestā līdz 2020. gada 15. jūnijam.

258. Grozījumus 2020. gada vienotajā iesniegumā saskaņā ar regulas Nr. 809/2014 15. panta 2. punktu lauksaimnieks var izdarīt līdz 2020. gada 30. jūnijam. Pēc šā datuma iesniegtā informācija par izmaiņām vienotajā iesniegumā nedod tiesības saņemt nevienu no šo noteikumu 2. punktā minētajiem tiešajiem maksājumiem, ja iesniegums konkrētā maksājuma saņemšanai par attiecīgo platību nav bijis iesniegts līdz regulas Nr. 640/2014 13. panta 1. punktā minētajam termiņam.

259. Lauku atbalsta dienests 2020. gadā Latvijā izsludinātās ārkārtējās situācijas laikā saistībā ar Covid-19 izplatību izvērtē visus pieejamos tālizpētes materiālus, lai noteiktu lauku atbilstību atbalsta saņemšanas nosacījumiem, vai, ja tas nav iespējams, pieprasa, lai lauksaimnieks iesniedz fotogrāfiju, kas apliecina atbilstības nosacījumu izpildi. Lauksaimnieks pēc Lauku atbalsta dienesta pieprasījuma 10 darbdienu laikā iesniedz noteiktu lauku fotogrāfijas ar laika un vietas atzīmi. Ja lauksaimnieks neiesniedz minēto informāciju, Lauku atbalsta dienesta amatpersona saskaņā ar šo noteikumu 29. punktu noraida lauksaimnieka 2020. gada iesniegumu."

Ministru prezidents A. K. Kariņš

Zemkopības ministrs K. Gerhards